**08. Biserica, o comunitate de vindecare si de reînnoire**

**Misiunea apostolilor (Mc 6, 7. 12-13)**

În sânul unei familii este prezentă adesea boala, suferința fizică, psihică sau spirituală. La fel se întâmplă și în cadrul familiei lui Dumnezeu, Biserica. Întâlnim frecvent frați și surori care au nevoie de vindecare fizică, psihică și/sau spirituală. Deseori ni se oferă ocazia să fim sprijin și alinare celor aflați în momente de încercare, iar uneori suntem chiar noi cei aflați în strâmtorare. Așa cum Isus i-a trimis pe apostoli să predice vestea cea bună a Evangheliei, să-i cheme pe oameni la convertire și să-i vindece pe cei bolnavi, la fel ne trimite și pe noi astăzi să fim instrumente ale milostivirii Sale, ale acțiunii Sale tămăduitoare. Iar uneori este necesară umilința de a cere și a accepta ajutorul din partea celorlalți.

 **7**I-a chemat pe cei doisprezece şi a început să-i trimită doi câte doi şi le-a dat putere asupra duhurilor necurate [...].

**12**Ei au ieşit şi au predicat ca [oamenii] să se convertească. **13**Şi scoteau mulţi diavoli, ungeau cu untdelemn mulţi bolnavi şi-i vindecau.

Isus nu îi cheamă pe apostoli pentru a-i ține doar pentru sine, departe de lume, dar îi cheamă „ca să fie cu El” (Mc 3, 14), să învețe de la El și apoi să-i retrimită în mijlocul oamenilor „să predice și să aibă puterea să scoată diavoli” (Mc 3, 14-15). Oamenii sunt liberi să primească sau să refuze apostolii și Vestea cea Bună a Evangheliei predicată de ei. Vestea cea Bună produce convertire, aduce mângâiere în suferințe și îl ține departe pe diavol (cfr. Mc 6, 12-13).

Cei care fac experiența întâlnirii cu Isus nu pot rămâne închiși, dar simt necesitatea de a anunța și altora cât de bine și de plăcut este să stai cu Domnul. Cât de frumos ar fi, cât de mult s-ar transforma lumea în bine dacă fiecare creștin care participă săptămânal la Sf. Liturghie și se întâlnește cu Cristos prezent în Cuvântul Sf. Scripturi și în Sacramente (Spovadă, Sf. Euharistie) ar anunța Vestea cea Bună a Evangheliei pe parcursul săptămânii acasă, la școală, la locul de muncă!

Însă nu putem predica, nu putem transmite bucuria întâlnirii cu Isus dacă mai întâi nu stăm cu El în rugăciune, dacă nu ne oprim în adorație în fața Preasfântului Sacrament, dacă nu ascultăm și nu medităm Cuvântul Său, dacă nu trăim în comuniune cu ceilalți membri ai Bisericii, ai comunității parohiale, frații și surorile noastre în credință.

Cuvântul lui Dumnezeu înfăptuiește miracole atunci când este vestit, dar este și primit cu credință. În Evanghelie ne pot surprinde aceste versete: „Şi nu a putut face acolo nicio minune, decât doar şi-a pus mâinile peste câţiva bolnavi şi i-a vindecat. Şi se mira de necredinţa lor” (Mc 6, 5-6). Necredința este o piedică în fața lui Isus. El nu intră cu forța în viața nimănui, dar bate la ușă, la ușa inimii și așteaptă ca să îi deschidem: „Iată, eu stau la uşă şi bat! Dacă cineva ascultă glasul meu şi-mi deschide uşa, voi intra la el şi voi sta la masă cu el şi el cu mine” (Ap. 3, 20).

Să nu ne scandalizăm când cineva spune că nu-l interesează Biserica, Evanghelia, creștinismul... Așa cum i-au refuzat pe Isus și pe primii apostoli, tot astfel și astăzi mesajul mântuirii este respins. Cel chemat și trimis de Isus să predice (și suntem fiecare dintre noi, nu doar preoții, persoanele consacrate și misionarii din țările îndepărtate) nu trebuie să uite că un discipol nu este mai mare decât maestrul său (cfr. Mt 10, 24-25) și nu va fi niciodată acceptat de toată lumea: „Dacă m-au persecutat pe mine, vă vor persecuta şi pe voi; dacă au păzit cuvântul meu, îl vor păzi şi pe al vostru” (In 15, 20). Refuzul nu ar trebui să ne demoralizeze, să ne paralizeze, dar ar trebui să fie un motiv în plus pentru a continua vestirea Cuvântului cu și mai multă ardoare și iubire față de Cristos și față de aproapele.

În viața de toate zilele putem fi luați în râs dacă spunem că mergem săptămânal la biserică, dacă facem semnul Sf. Cruci înainte și după a mânca, dacă refuzăm să îi judecăm pe alții sau să vorbim rău despre ei. Acesta este modul nostru simplu de a predica, de a-l vesti pe Cristos. Chiar dacă majoritatea oamenilor ne vor considera „ciudați”, cu siguranță, dacă vom continua cu o conduită demnă de creștin, măcar o persoană din jurul nostru se va schimba în bine. Acestea sunt micile miracole, vindecări interioare, produse de credința adevărată în Vestea cea Bună a Evangheliei, în Cuvântul lui Dumnezeu, minuni pe care le poate înfăptui orice credincios chiar fără să își dea seama. Sf. Francisc de Assisi spunea: „Întotdeauna să predicați Evanghelia, și, dacă este necesar, folosiți și cuvintele”.

Până aici am spus că predicarea Evangheliei, mai ales prin exemplul vieții, poate produce convertirea, schimbarea în bine a celor de lângă noi. Dar Cuvântul lui Dumnezeu predicat și primit cu credință, poate produce și vindecări și îi poate alunga pe diavoli. Catehismul Bisericii Catolice ne învață: „Duhul Sfânt dăruiește unora o carismă specială de vindecare, pentru a manifesta puterea harului Celui Înviat. Totuși, nici rugăciunile cele mai puternice nu obțin vindecarea tuturor bolilor” (CBC, 1508). Avem exemplul Sf. Apostol Paul care de tei ori l-a rugat pe Dumnezeu să-i îndepărteze o suferință („un ghimpe în trup”) și care a primit acest răspuns din partea Mântuitorului:  „Îţi este suficient harul meu, căci puterea mea se împlineşte în slăbiciune” (cfr. 2Cor 12, 7-10). În Scrisoarea către Coloseni, apostolul neamurilor va exclama: „Acum mă bucur în pătimirile mele pentru voi şi împlinesc ceea ce lipseşte suferinţelor lui Cristos în trupul meu pentru trupul său, care este Biserica” (Col 1, 24). Suferința oricărui bolnav, trăită cu încredere în Dumnezeu, în unire cu suferința lui Cristos, capătă o valoare salvifică.

Acest lucru nu înseamnă că trebuie să refuzăm ajutorul medicilor și al preotului care administrează Sacramentul Ungerii Bolnavilor sperând să fim vindecați doar prin credința în Cuvântul lui Dumnezeu.

„Fă-i loc doctorului - căci Domnul l-a creat şi pe el - să nu stea departe de tine, căci ai nevoie de el! Este un timp când succesul este şi în mâinile lui. Căci şi ei cer de la Domnul să dea prin ei tihnă şi vindecare în folosul vieţii” (Sir 38, 12-14).

Sacramentul Ungerii Bolnavilor (Maslul) poate fi administrat doar de preot și este o celebrare liturgică, un dar special al Duhului Sfânt, săvârșește unirea cu Patima lui Cristos, este un har eclezial și o pregătire pentru trecerea cea din urmă:

1520 **Un dar special al Duhului Sfânt**. Harul fundamental al acestui sacrament este un har de mângâiere, de pace şi de curaj pentru a învinge greutăţile specifice stării de boală gravă sau neputinţei bătrâneţii. Acest har este un dar al Duhului Sfânt, ce reînnoieşte încrederea şi credinţa în Dumnezeu şi întăreşte împotriva ispitelor celui rău, adică împotriva ispitei de descurajare şi de angoasă în faţa morţii. Această asistenţă a Domnului prin puterea Duhului său vrea să-l ducă pe bolnav la vindecarea sufletului, dar şi la aceea a trupului, dacă aceasta este voinţa lui Dumnezeu. Mai mult, „dacă a făcut păcate, acestea îi vor fi iertate” (Iac 5, 15).

1521 **Unirea cu Patima lui Cristos**. Prin harul acestui sacrament, bolnavul primeşte puterea şi darul de a se uni mai intim cu Patima lui Cristos: el este, într-un fel, consacrat ca să aducă roade prin configurarea cu patima răscumpărătoare a Mântuitorului. Suferinţa, sechelă a păcatului strămoşesc, dobândeşte un sens nou: ea devine participare la lucrarea mântuitoare a lui Isus.

1522 **Un har eclezial**. „Asociindu-se de bunăvoie pătimirii şi morţii lui Cristos”, bolnavii care primesc acest sacrament „contribuie la binele Poporului lui Dumnezeu”. Celebrând acest sacrament, Biserica, în împărtăşirea sfinţilor, mijloceşte pentru binele bolnavului. Iar bolnavul, la rândul său, prin harul acestui sacrament, contribuie la sfinţirea Bisericii şi la binele tuturor oamenilor pentru care Biserica suferă şi se oferă, prin Cristos, lui Dumnezeu Tatăl.

1523 **O pregătire pentru trecerea cea din urmă**. Dacă sacramentul Ungerii bolnavilor este conferit tuturor celor ce suferă de boli şi infirmităţi grave, el este cu atât mai mult destinat celor aflaţi pe punctul de a ieşi din această viaţă, astfel încât a fost numit şi sacramentum exeuntium („sacramentul celor ce pleacă”). Ungerea bolnavilor desăvârşeşte conformarea noastră cu moartea şi Învierea lui Cristos, începută de Botez. Ea completează ungerile sfinte, care jalonează întreaga viaţă creştină; cea a Botezului pecetluise în noi viaţa nouă; cea a Mirului ne întărise pentru lupta acestei vieţi. Această ultimă ungere înconjoară sfârşitul vieţii noastre pământeşti cu un zid puternic de întărire, în vederea celor din urmă lupte înainte de intrarea în Casa Tatălui (Catehismul Bisericii Catolice, 1520-1523).

Orice creștin are datoria de se îngriji de cei bolnavi, de cei aflați în orice fel de suferință (fizică, morală, spirituală), atât prin aportul propriu (îngrijire fizică, susținere morală), cât și prin facilitarea accesului la medic și preot. Totodată, când boala ne va încerca pe fiecare dintre noi, să avem curajul și umilința de a ne încrede în ajutorul celor din jurul nostru.

**Reflecție personală**

1. Ce relație am cu Cuvântul lui Dumnezeu? Cred într-adevăr că acesta „este viu, plin de putere şi mai ascuţit decât orice sabie cu două tăişuri” (Evr. 4, 12) și că poate produce adevărate miracole în viața fiecăruia dintre noi?
2. Cum mă comport în fața suferinței, a bolii (proprii sau a celor de lângă mine)? O accept sau dau vina pe Dumnezeu?
3. Cred în ajutorul Sacramentului Ungerii Bolnavilor sau este un lucru de care mă tem, pe care îl amân pe cât mai târziu posibil, lăsându-mă controlat de superstiția că odată cu preotul ajunge și ceasul morții?

**Rugăciune**

Doamne Isuse Cristoase, Fiul lui Dumnezeu, îţi mulţumim că ne-ai iubit până acolo încât ţi-ai dat viaţa pentru mântuirea noastră. Tu eşti Mielul lui Dumnezeu care ai luat asupra Ta păcatele lumii întregi şi ai ispăşit pentru ele preţul sângelui pe altarul Crucii. Ajută-ne să trăim ca adevăraţi creştini, dedicaţi efortului de convertire continuă şi aderare perfectă la cuvântul tău.

Doamne, flacără a carităţii, dă-ne ardoarea Duhului Tău ca să ne facă martori credibili şi bucuroşi ai speranţei în orice situaţie!

Îţi cerem fără încetare Tată ceresc, Creatorul tuturor lucrurilor, prin mijlocirea Fiului tău preaiubit Isus Cristos, prin care ne-ai chemat din întuneric la lumină, din ignoranţă la cunoaşterea numelui tău glorios, să binecuvântezi viaţa fiecăruia dintre noi.

Te rugăm, Doamne, fii ajutorul şi sprijinul nostru. Eliberează-i pe cei dintre noi care sunt în suferinţă, ai milă de cei umili, ridică-i pe cei căzuţi, vino în ajutorul celor lipsiţi, vindecă-i pe cei bolnavi, adu-i înapoi pe cei rătăciţi din poporul tău, hrăneşte-i pe cei înfometaţi, eliberează-i pe cei care sunt prizonierii viciilor, întăreşte-i pe cei slabi, dă curaj celor ce sunt abătuţi.

Dăruieşte-ne înţelegere şi pace nouă şi tuturor locuitorilor de pe pământ care te invocăm cu pietate în credinţă şi adevăr. Tu eşti singurul care poţi să ne dai aceste bunuri şi chiar mai multe decât acestea. Ţie îţi aducem mulţumiri prin marele preot şi stăpân al sufletelor noastre, Isus Cristos, prin care să-ţi fie slavă şi mărire, acum, din neam în neam şi în vecii vecilor. Amin.

Sr. Luminița Antonică OP